**СМЕРНИЦЕ ЗА ПОДНОШЕЊЕ ПРИЈАВА**

**за**

**Пакет подршке за унапређење**

**грађанског учешћа и транспарентности на локалном нивоу**

**(референтни број позива ПП-02/2019)**

*У овом документу (Смерницама за подношење пријава), дата су упутства за градове, општине и градске општине које се пријављују за Пакете подршке за унапређење грађанског учешћа и транспарентности на локалном нивоу. Смернице садрже информације у вези са општим условима за подношење пријава, информације о начину попуњавања Пријавног формулара за пакет подршке, кaо и информације o критеријумима и поступку доделе пакета подршке.*

1. **УВОД**

Позив за подношење пријава за пакете подршке за унапређење грађанског учешћа и транспарентности на локалном нивоу објављен је у оквиру пројекта **„Унапређење доброг управљања на локалном нивоу“** који спроводи Стална конференција градова и општина у оквиру Програма „Подршка Владе Швајцарске развоју општина кроз унапређење доброг управљања и социјалне укључености - **SwissPRO**”, који подржава Влада Швајцарске, а имплементира Канцеларија Уједињених нација за пројектне услуге (УНОПС).

Пројекат „Унапређење доброг управљања на локалном нивоу“ настоји да обезбеди подршку јединицама локалне самоуправе (ЈЛС) у јачању капацитета потребних за усвајање и примену принципа доброг управљања (одговорност, ефикасност, делотворност, транспарентност, партиципација, владавина права, равноправност и антидискриминација) у свакодневној пракси у циљу професионализације и модернизације рада локалне самоуправе као сервиса грађанима.

Пакет подршке за унапређење грађанског учешћа и транспарентности на локалном нивоу има за циљ да пружи подршку локалним самоуправама да своје поступање ускладе са релевантним стратешким и законодавним оквиром који се односи на процес укључивања грађана у послове локалне самоуправе, као и на транспарентност у обављању послова локалне самоуправе.

Наиме, Закон о планском систему Републике Србије уређује управљање системом јавних политика и средњорочно планирање, врсту и садржину планских докумената које у складу са својим надлежностима предлажу, усвајају и спроводе сви учесници у планском систему, укључујући и локалне самоуправе. Такође овим Законом се уређује и међусобна усклађеност планских докумената, поступак утврђивања и спровођења јавних политика и обавеза извештавања, те примена обавезе спровођења анализе ефеката на прописе и на вредновање учинака тих прописа. Од посебног значаја за управљање системом јавних политика у складу са овим законом, јесте и начело јавности и партнерства, које подразумева да се јавне политике утврђују у оквиру транспарентног и консултативног процеса, односно да се током израде и спровођења планских докумената спроводи транспарентан процес консултација са свим заинтересованим странама и циљним групама, укључујући и удружења и друге организације цивилног друштва, научно-истраживачке и друге организације

Такође последњим изменама и допунама Закона о локалној самоуправи уводи се обавезност спровођења поступка јавне расправе приликом припреме статута, буџета (у делу планирања инвестиција), стратешких планова развоја, утврђивања стопе изворних прихода, просторних и урбанистичких планова, као и других општих аката на основу предлога квалификованог броја грађана или захтева једне трећине одборника.

Бројним законима као што су Закон о локалној самоуправи, Закон о буџетском систему, Закон о слободном приступу информацијама од јавног значаја и др. установљавају се обавезе које се односе на транспарентност рада ЈЛС и доступност јавности одговарајућих локалних докумената јавних политика и прописа.

Закон о буџетском систему такође прописује обавезу поступног увођења родно одговорног буџетирања, са крајњим роком потпуне примене РОБ најкасније до 2020. године.

На крају, Уредбoм о средствима за подстицање програма или недостајућег дела средстава за финансирање програма од јавног интереса која реализују удружења из марта 2018. године додатно се уређују услови, критеријуми, обим, начин, поступак доделе, као и начин и поступак враћања средстава које реализују удружења, а који су од јавног интереса.

Имајући у виду све претходно поменуте законске обавезе које се постављају пред локалне самоуправе, као и мањак капацитета и ресурса у појединим ЈЛС за њихово пуно спровођење, те потребу за уједначавањем праксе у поступању у локалним самоуправама у Србији, различити релевантни видови стручне подршке ЈЛС предвиђени су у оквиру пакета подршке за унапређење грађанског учешћа и транспарентности на локалном нивоу.

1. **ОПШТИ УСЛОВИ ПОДНОШЕЊА ПРИЈАВА**
   1. **Право на учешће у позиву**

Право на учешће у позиву за подношење пријава за Пакет подршке за унапређење грађанског учешћа и транспарентности на локалном нивоу имају све локалне самоуправе (градови, општине и градске општине) у Републици Србији, изузев следећих десет локалних самоуправа: Београд, Велико Градиште, Владичин Хан, Врање, Врачар (Београд), Јагодина, Кикинда, Кучево, Смедерево и Трговиште[[1]](#footnote-2).

Заинтересовани градови, општине и градске општине пријаве подносе искључиво самостално и не могу подносити пријаве у партнерству са другим градовима и општинама.

Локалне самоуправе које се пријављују за Пакет подршке за унапређење грађанског учешћа и транспарентности на локалном нивоу могу да се (у складу са правом на учешће у позиву, дефинисаним у одговарајућим Смерницама за подношење пријава) пријаве и за Пакет подршке за унапређење антикорупцијских политика на локалном нивоу (реф. бр. *ПП-03/2019* [[2]](#footnote-3)), али **им може бити додељен само један пакет подршке.**

* 1. **Опис пакета подршке за унапређење грађанског учешћа и транспарентности на локалном нивоу**

У оквиру овог позива, кроз пакет подршке за унапређење грађанског учешћа и транспарентности на локалном нивоу подржаће се **укупно 10 градова, општина и градских општина**.

Индикативни временски оквир за спровођење пакета подршке је децембар 2019. - децембар 20. године.

Пакет подршке **подразумева пружање експертске подршке и стручног знања** у области унапређења грађанског учешћа и транспарентности на локалном нивоу кроз подршку унапређењу постојећих или развоју нових процедура и аката у ЛС у складу са развијеним моделима, као и обуке, менторски рад и друге видове саветодавне подршке.

Кроз пакет подршке се не обезбеђује било какав вид финансијске подршке.

За реализацију пакета подршке опредељено је од **60 до 80 експертских дана** за сваку од одабраних локалних самоуправа.

Стална конференција градова и општина потписује Меморандум о сарадњи са сваком изабраном локалном самоуправом којим се дефинишу сви релевантни елементи сарадње, укључујући области и обим експертске помоћи, период реализације и слично.

* 1. **Структура пакета подршке**

Пакет подршке заунапређење грађанског учешћа и транспарентности на локалном нивоу обухвата подршку у спровођењу активности које су груписане у 4 области:

* Укључивање грађана и локалне заједнице у процес израде буџета,
* Јачање транспарентности локалног буџета,
* Родно одговорно буџетирање,
* Транспарентно финансирање организација цивилног друштва

Све четири области представљају обавезне делове пакета подршке и спроводиће се у свим градовима, општинама и градским општинама којима буду додељени пакети подршке.

**Област Укључивање грађана и локалне заједнице у процес израде буџета обухвата следеће интервенције:**

* Подршка нормативном уређивању поступка јавне расправе у ЛС
* Изградња капацитета ЛС за спровођење процеса укључивања грађана у послове локалне самоуправе
* Израда плана активности за укључивање грађана у процес припреме буџета
* Подршка организовању и спровођењу поступка укључивања грађана у одабир локалних приоритета за финансирање
* Подршка организовању и спровођењу поступка јавне расправе Нацрта одлуке о буџету локалне самоуправе
* Подршка организацији јавног слушања од стране надлежног скупштинског тела у циљу прикупљања ставова грађана о предлогу буџета

**Област Јачање транспарентности локалног буџета обухвата следеће интервенције:**

* Подршка у успостављању посебног дела на интернет страници надлежног органа локалне самоуправе у којем ће се редовно објављивати буџет, подаци о реализацији и ревизији буџета и други релевантни документи и извештаји
* Подршка у изради и објављивању грађанског водича кроз нацрт одлуке о буџету
* Подршка у изради и објављивању грађанског водича кроз одлуку о буџету
* Подршка у изради о објављивању грађанског водича о завршном рачуну буџета
* Подршка у изради и објављивању месечних прегледа буџетских расхода

**Област Родно одговорно буџетирање обухвата следеће интервенције:**

* Унапређење капацитета локалне самоуправе за родно одговорно буџетирање
* Подршка у благовременом планирању примене родне перспективе у поступку припреме и доношења буџета ЛС
* Идентификација пројекта од интереса за локалну заједницу и израда родне анализе која треба да омогући родни аспект у дефинисању пројекта као и циљева и индикатора у програмском буџету ЛС
* Подршка изради родно одговорног буџета у оквиру програмског буџета за 2021. годину

**Област Транспарентно финансирање организација цивилног друштва обухвата следеће интервенције:**

* Анализа стратешких докумената, локалних аката и праксе финансирања програма које спроводе удружења
* Подршка изради/унапређењу Правилника о начину и критеријумима за доделу средстава буџета ЛС намењених пројектима удружења са свим пратећим актима
* Унапређење капацитета ЛС за финансирање програма од јавног интереса које спроводе удружења
* Подршка спровођењу процеса финансирања програма удружења у складу са релевантним регулаторним оквиром

Предложени сетови активности ће бити прилагођени потребама сваког града/општине/градске општине који буду одабрани за пакет подршке на основу иницијалне процене стања за тај град/општину као уводне (припремне) активности у оквиру пакета подршке.

1. **НАЧИН ПОДНОШЕЊА ПРИЈАВА ЗА ДОДЕЛУ ПАКЕТА ПОДРШКЕ**

Документацију за подношење пријава за доделу пакета подршке чине:

1. **Пријавни формулар за пакет подршке** на прописаном обрасцу (попуњен, печатиран и потписан од стране начелника задуженог за финансије и градоначелника/председника општине).
2. **Изјава о избору пакета подршке и редоследу приоритета за доделу пакета подршке** (потписана и печатирана од стране градоначелника/председника општине на меморандуму града/општине/градске општине)

Наведени обрасци (Пријавни формулар за пакет подршке и Изјава о избору пакета подршке и редоследу приоритета за доделу пакета подршке) се могу преузети са интернет презентације Сталне конференције градова и општина <http://skgo.org/konkursi/detaljno/211/poziv-za-podnosenje-prijava-za-pakete-podrske>

Документацију за подношење пријава потребно је доставити у штампаном облику у 3 примерка (један оригинал и две копије) у А4 формату у запечаћеној коверти са јасном назнаком : “Пријава за Пакет подршке за унапређење грађанског учешћа и транспарентности на локалном нивоу” и назнаком „Не отварати пре састанка за отварање“.

На полеђини коверте треба навести назив града/општине, име и број телефона контакт особе.

Пријаве се достављају препорученом поштом, курирском службом или лично на следећу адресу:

Сара Талијан

Стална конференција градова и општина

Македонска 22/VIII

11000 Београд

Пријаве послате на било који други начин (нпр. електронском поштом) или достављене на било коју другу адресу биће аутоматски одбијене.

У случају личног достављања пријаве, потврда о пријему са датумом и потписом надлежног лица ће бити уручена доносиоцу пошиљке.

Крајњи рок за достављање пријава је **8. октобар 2019. године**.

Благовременост доставе пријаве доказује се датумом евидентираним на отпремници, односно поштанском жигу. У случају личне доставе крајњи рок за предају пријаве је **8. октобар** до 16 часова. Неблаговремене, односно пријаве које стигну после рока, неће се разматрати.

Пријаве се подносе на српском језику.

1. **УПУТСТВО ЗА ПОПУЊАВАЊЕ ПРИЈАВНОГ ФОРМУЛАРА**

Пријавни формулар за Пакете подршке за унапређење грађанског учешћа и транспарентности на локалном нивоу је **обавезан део документације** за подношење пријава.

Пријавни формулар састоји се из четири (4) дела.

**Први део ОПШТИ ПОДАЦИ** представљају контакт податке о општини/ граду који се пријављује за пакет подршке за унапређење грађанског учешћа и транспарентности на локалном нивоу.

**Други део ПОДАЦИ О КОНТАКТ ОСОБИ ЗА КОМУНИКАЦИЈУ И КООРДИНАЦИЈУ** представљају податке о контакт особи овлашћенoj за комуникацију са СКГО у периоду трајања јавног позива и евалуације поднетих пријава.

**Трећи део ПОДАЦИ О ГРАДУ/ОПШТИНИ РЕЛЕВАНТНИ ЗА ПРЕДМЕТ ПОДРШКЕ** представљају обавезни део пријаве ради пружања неопходних информација о актуелном стању и условима у којима ЛС и запослени поступају. Ови подаци су неопходни за разматрање пријаве, те је нужно дати одговарајуће информације. Важно је истаћи да ови подаци не представљају критеријуме на основу којих се бодује пријава, односно доноси одлука о избору ЛС. Ипак, уколико изостану, евалуациона комисија може одлучити да вашу пријаву не узме у разматрање услед недостатка информација потребних за одлучивање.

**Четврти део РАЗЛОЗИ ЗА ПРИЈАВЉИВАЊЕ ЗА ПАКЕТ ПОДШРКЕ** представља део пријаве који се попуњава и бодује на начин како је то приказано у табели у Смерницама за подношење пријава. Реч је о одговорима на питања који треба да дају реалну слику о тренутном стању у вашој локалној самоуправи и релевантности подршке за коју се пријављујете, као и очекивањима и мотивисаности запослених и руководства да спроведу пакет подршке. Истовремено, потребно је, што је прецизније могуће, описати механизме и начине којим ће постигнути резултати (заједнички усвојени предлози у форми аката, смерница, препорука и слично, као и унапређена знања) постати део редовног поступања/процедура ЛС, тј. одрживи. Изостављени одговори на поједина питања у овом делу пријавног формулара бодоваће се са нула поена а евалуациона комисија може одлучити да вашу пријаву не узме у разматрање услед недостатка информација потребних за одлучивање.

1. **Упутство за попуњавање изјаве О избору пакета подршке и редоследу приоритета за доделу пакета подршке**

У формулару су наведена два пакета подршке за које град или општина може да аплицира у оквиру јавног позива[[3]](#footnote-4) који је објавила Стална конференција градова и општина, а то су:

а) Пакет подршке за унапређење грађанског учешћа и транспарентности на локалном нивоу

б) Пакет подршке за унапређење антикорупцијских политика на локалном нивоу

Град или општина може да се определи да конкурише за један или оба пакета подршке што потврђује заокруживањем слова (а) и/или (б) испред назива пакета подршке за који(е) се пријављује.

Будући да, према условима јавног позива, једној локалној самоуправи може бити одобрена реализација само једног пакета подршке, у случају да се град/општина пријављује за оба пакета подршке неопходно је да одреди редослед приоритета за доделу пакета подршке уносећи цифре 1 или 2, у предвиђену колону у табели Изјаве, за оне пакете за које се пријављује, при чему 1 представља највећи приоритет.

Изјава о избору пакета подршке и редоследу приоритета за доделу пакета подршке треба да буде потписана и печатирана од стране градоначелника/председника општине и поднета на меморандуму града/општине/градске општине.

**Подношење изјаве о избору пакета подршке и редоследу приоритета за доделу пакета подршке је обавезан део документације за подношење пријаве за сваки од пакета подршке за који се град/општина пријављује и у склопу пријаве за сваки од пакета за који се конкурише је неопходно поднети идентичну изјаву.**

**Градске општине не морају да подносе Изјаву о избору пакета подршке, будући да могу да се пријаве само за пакет подршке за унапређење грађанског учешћа и транспарентности.**

1. **КРИТЕРИЈУМИ И ПОСТУПАК ДОДЕЛЕ ПАКЕТА**

У циљу избора 10 локалних самоуправа којима ће бити додељен пакет подршке за унапређење грађанског учешћа и транспарентности на локалном нивоу, биће формирана евалуациона комисија, која ће извршити евалуацију и рангирање пристиглих пријава.

Све пријаве које су достављене у року дефинисаном у тачки 2. ових Смерница ће у првом кораку бити провераване у смислу административне усаглашености са условима дефинисаним овим Смерницама.

Административна усаглашеност пријаве са захтевима дефинисаним овим позивом подразумева да је:

* **Пријавни формулар** попуњен у складу са тачком 4. датих Смерница и достављен у 3 примерка (један оригинал и две копије) према инструкцијама датим у тачки 3. ових Смерница;
* **Изјава о избору пакета подршке и редоследу приоритета за доделу пакета подршке** попуњена у складу са тачком 5. датих Смерница, печатирана и потписана од стране градоначелника/председника општине и поднета на меморандуму града/општине;

Пријаве које су административно усаглашене са захтевима позива ће се од стране евалуационе комисије оцењивати у складу са следећим критеријумима:

* Релевантност пријаве
* Мотивисаност и степен укључености циљне групе
* Очекивани резултати и одрживост

Табеларни приказ критеријума за оцењивање је дат у наставку текста:

|  |  |  |
| --- | --- | --- |
| **Критеријуми за оцењивање** | **Макс. бр. бодова** | **Секција у пријавном формулару** |
| **Релевантност пријаве** | **20** |  |
| Релевантност аплицирања за одређени вид подршке | 20  (4х5) | 4.1.1, 4.2.1, 4.3.1 и 4.4.1 |
| **Мотивисаност и степен укључености циљне групе** | **20** |  |
| Мотивисаност запослених и руководства за евентуалне промене у поступању и начин укључивања запослених и руководства у спровођењу активности. | 20  (4х5) | 4.1.3, 4.2.3, 4.3.3 и 4.4.3 |
| **Очекивани резултати и одрживост** | **40** |  |
| Очекивани резултати након реализације пакета | 20  (4х5) | 4.1.2, 4.2.2, 4.3.2 и 4.4.2 |
| Одрживост резултата након реализације пакета | 20  (4х5) | 4.1.4, 4.2.4, 4.3.4 и 4.4.4 |
| **Укупно** | **80** |  |

Селекција градова/општина/градских општина врши ће се на основу јединственог рангирања по броју остварених бодова уз уважавање следећих додатних критеријума:

* **да најмање три града** буду корисници пакета подршке;
* **да најмање пет општина** буду корисници пакета подршке и то:
* **најмање две општине испод 30.000 становника;**

Од наведеног додатног критеријума се може одступити у случају недовољног броја пристиглих пријава из одређене категорије ЛС.

У обзир ће бити узете само пријаве које остваре најмање **40 бодова**.

1. **ОБАВЕШТЕЊЕ ПОДНОСИЛАЦА ПРИЈАВА О ИЗБОРУ**

Сви подносиоци пријава, тј. одабранe локалне самоуправе, као и локалне самоуправе чије пријаве не буду одабране, ће бити обавештене о резултатима конкурса у писаној форми путем електронске поште контакт особе локалне самоуправе, наведене у пријавном формулару, у року од 10 дана након доношења коначне одлуке о одабиру.

1. **ПРОЦЕС УСАГЛАШАВАЊА И ПОТПИСИВАЊЕ МЕМОРАНДУМА О САРАДЊИ**

Подносиоци пријава чије су пријаве одабране ће, пре потписивања меморандума о сарадњи са Сталном конференцијом градова и општина, уз подршку Пројектног тима приступити процесу усаглашавања својих специфичних потреба са стандардизованим пакетом подршке који им је додељен (у циљу коначног дефинисања приоритетне врсте и обима експертске подршке која ће им бити додељена). Планирани период процеса усаглашавања је до 30 календарских дана.

Активности на спровођењу пакета почеће одмах по потписивању Меморандума о сарадњи.

1. Наведене локалне самоуправе: а) су предметни пакет подршке спроводиле у оквиру претходног позива или (б) нису обухваћене овим позивом. [↑](#footnote-ref-2)
2. Овај пакет подршке се такође спроводи у оквиру пројекта „Унапређење доброг управљања на локалном нивоу“ који подржава Влада Швајцарске преко Програма „Подршка Владе Швајцарске развоју општина кроз унапређење доброг управљања и социјалне укључености - Swiss PRO“. [↑](#footnote-ref-3)
3. <http://skgo.org/konkursi/detaljno/211/poziv-za-podnosenje-prijava-za-pakete-podrske> [↑](#footnote-ref-4)